Island holder pusten. Frykter stort vulkanutbrudd 
880 jordskjelv ble registrert på Island natt til søndag. Et stort vulkanutbrudd kan komme når som helst. Søndag kveld holdt den islandske presidenten Gudni Johannesson en tale til folket. – Vi håper på det beste, men forbereder oss på det verste som de ville naturkreftene kan gjøre med oss, sa presidenten. Presidenten takket deretter Sivilforsvaret og redningsarbeiderne, men også forskerne som undersøker alt av data. – Kjære innbyggere. Vi vet fortsatt ikke om det blir et utbrudd i Grindavik. Hvis det skjer vil vi håndtere problemet, sa presidenten i talen, som ble holdt i Hallgrímskirkja i Reykjavik. Dette er Islands største kirke.  Sivilforsvarets sjef Víðir Reynisson sier til dens islandske kringkasteren RÚV at de vil avgjøre mandag om flere av Grindaviks innbyggere vil få lov til returnere til faresonen etter at en liten gruppe innbyggere fikk returnere for en kort stund søndag. Den seismiske aktiviteten har roet seg kraftig på Island søndag ettermiddag. Den norske geologen Børge Johannes Wigum, som bor på Island, sa tidligere samme dag til NTB at det fortsatt er det en del skjelv, men det har roet seg. – Det kan være et forvarsel om at magmaen er på vei opp, sa Wigum. Magma-tunnel Det er påvist en tunnelen med magma 800 meter under den lille byen Grindavik er omtrent 15 kilometer lang, skriver Islands meteorologiske institutt.  Magmatunnelen strekker seg fra Kálfellsheiði og sørvest ut i havet utenfor Reykjanes-halvøya. Tunnelen, eller gangen som Wigum kaller den, går rett vest for Grindavik. Det ble registrert over 880 jordskjelv mellom midnatt og klokken 6 søndag morgen, alle under tre på jordskjelvskalaen. Selv om dette er roligere enn de foregående nettene, mener forskerne ved detislandske meteorologiske instituttet at det er stor fare for et vulkanutbrudd på havbunnen. Det er store skader på veier og annen infrastruktur i området. Den islandske allmenkringkasteren RUV melder at fjernvarmesystemet i deler av Grindavik er ute av funksjon.  Utbrudd i sjøen – Man vurdere nå om beboerne i Grindavik kan få lov å hente dyrene sine, som de måtte etterlate under hasteevakueringen, sier Wigum. Forskerne mener nå at det er litt større sannsynlighet for at et utbrudd kommer ute i sjøen. – Et utbrudd i sjøen, er det bedre eller verre? – Det er bedre for Grindavik, da får man ikke lava som kommer opp midt i byen. Det er det verste scenarioet. Det er fortsatt en mulighet for at den seismiske aktiviteten dør ut. – Men sannsynligheten for at det blir et utbrudd, virker veldig stor, sier Wigum. – Føltes som om bakken skulle åpne seg Basketspilleren Danielle Rodriguez beskrev sin og kjærestens avreise fra Grindavik under hasteevakueringen lørdag i en tråd på X/Twitter. Treningen deres med Grindaviks lag hadde blitt avbrutt av kontinuerlige jordskjelv. De var derfor på vei hjem, til en leilighet cirka 15 minutters kjøring fra Grindavík. «Jeg har aldri fryktet mer for livet mitt», skriver Rodriguez. Hun beskriver at bakken begynte å riste så mye at hun tok tak i bilen. I omtrent 30 sekunder føltes det som om bakken skulle åpne seg under dem og svelge dem begge.  Skal hente hester Sylvía Sól Magnúsdóttir er i styret til rytterorganisasjonen Brimfaxa i Grindavik. Hun forteller til Island kringkastingsselskap at det fortsatt er igjen rundt 20 hester ute på markene i Grindavik. Hun og andre måtte la hestene bli igjen da innbyggerne ble evakuert fredag. Nå vet hun ikke hvordan det står til med dyrene.  Sylvía Sól sier at tilhengere står klare så snart det blir gitt grønt lys for å hente ut hestene. Oppdaterte reiseråd Utenriksdepartementet har sendt ut oppdatert reiseinformasjonen til Island etter vulkantrusselen. – Det er for tiden (nov 2023) høy jordskjelvaktivitet i et område på Reykjanes-halvøya sørvest for Reykjavik og det kan komme et vulkanutbrudd i området i nær fremtid. Badeanlegget Den blå lagune er stengt inntil videre, byen Grindavik er evakuert og det er skader på hus og veier. Veier inn til området er stengt, skriver departementet på sine nettsider. UD ber nordmenn om å lytte til rådene fra islandske myndigheter, samt følge oppdateringer fra beredskapsmyndighetene, som heter Almannavarnir. – Island er generelt et trygt land, sikkerheten er generelt på samme nivå som i Norge, understreker de samtidig. I en epost til NTB skriver UD at de oppfordrer alle reisende til Island registrere seg på reiseregistrering.no eller appen Reiseklar slik at departementet kan nå ut med oppdateringer og viktige beskjeder.
Island opplevde 880 jordskjelv natt til søndag, og risikoen for et vulkanutbrudd er høy.  Innbyggerne i Grindavik er evakuert, men får lov til å hente det mest nødvendige fra hjemmene.  Rytterorganisasjonen i Grindavik forbereder å hente ut rundt 20 hester som ikke ble evakuert i første omgang.